Preşedintele ucrainean Volodimir Zelenski a cerut miercuri liderilor mondiali ca o ordine internaţională bazată pe reguli să "funcţioneze din nou", opunându-se utilizării forţei de către Rusia, relatează Reuters, potrivit agerpres.ro.
Într-o intervenţie video la o conferinţă globală găzduită de Coreea de Sud, Zelenski – a cărui ţară a fost invadată de Rusia în 2022 – a spus că multe naţiuni şi regiuni ale lumii vor beneficia de restabilirea statului de drept internaţional.
"Împreună trebuie să facem ca forţa care a înnebunit să revină la reguli şi să facem ca regulile să funcţioneze din nou", a declarat el la Summit-ul pentru Democraţie, o iniţiativă a preşedintelui american Joe Biden care vizează să abordeze modalităţi de a opri regresul democratic şi eroziunea drepturilor şi libertăţilor.
Zelenski a spus că pentru ca pacea să prevaleze, Congresul SUA – unde disputele politice au împiedicat adoptarea unui proiect de lege care ar oferi încă 60 de miliarde de dolari ajutor Ucrainei – trebuie să se alăture lumii pentru a fi "co-autorii unei fiabilităţi solide".
Kievul şi partenerii săi occidentali au acuzat Rusia că foloseşte pretexte pentru a duce un război nejustificat de cucerire colonială în Ucraina. Rusia susţine că a trimis trupe în Ucraina în urmă cu doi ani într-o "operaţiune militară specială" pentru a-şi asigura propria securitate.
VIDEO – Zelenski: "Ordinea mondială depinde de evenimentele din Ucraina"
O ordine mondială bazată pe reguli și umanitate depinde de modul în care se vor desfășura evenimentele din Ucraina, a declarat luni, 20 februarie, președintele Volodimir Zelenski.
"Chiar acum și aici, în Ucraina, se decide viitorul unei ordini mondiale bazate pe reguli, umanitate și predictibilitate", a declarat Zelenskiy în discursul său video, rostit după o vizită surpriză la Kiev a președintelui american Joe Biden.
Zelenski a declarat că nevoile de apărare și alte nevoi pentru a pune capăt agresiunii rusești în acest an sunt deja bine cunoscute, inclusiv de către partenerii Ucrainei.